Les jornades de Tecnificació de la Real Federació Espanyola d’Handbol s’han realitzat este cap de setmana
25 de setembre 2017

![](/media/zwelzbwc/57foto-1_cuerpo.jpg)  
  

Este cap de setmana 40 joves van tindre l’oportunitat de millorar les seues habilitats i obtindre tècniques i nocions avançades en l'esport durant la jornada de Tecnificació de la Real Federació Espanyola d’Handbol que s’ha celebrat a Sagunt. La jornada va tenir lloc en el pavelló internúclis durant els dies 23 i 24 de setembre, on els participants van assistir a entrenaments i xarrades de la mà de professionals com els seleccionadors absoluts Carlos Viver i Jordi Ribera. L’objectiu del projecte és ajudar als jugadors, prèviament seleccionats, a millorar. A més, el programa va realitzar un seguiment dels jugadors per a detectar joves talents.  
  
La finalitat d'este programa és la de potenciar les habilitats en l'esport dels seleccionats, ja que presenten les característiques adequades per a destacar. Els joves van tenir el privilegi de poder assistir a xarrades i classes impartides pels seleccionadors nacionals, així com importants entrenadors, que van seguir de prop els seus progressos.  
  
"**Encara no hem tocat sostre, ací queden reptes importants. Hem encertat en el com i per què volem fer açò, d’on volem traure el fruit i cap a on volem dirigir-ho i, òbviament, una parada obligatòria era Sagunt**", declarava el President de la RFEBM durant la presentació del dia 22. Després, Quico Fernández va recordar la llarga tradició d'handbol local: "**l'esport de més alt nivell de la nostra ciutat ha sigut l'handbol femení"**, i afegia, "**d'altra banda tenim una llarguíssima tradició en handbol masculí, que en els últims anys han estat jugant en Asobal**".  
  
El passat divendres, 22 de setembre, el saló de plens de l'Ajuntament de Sagunt va acollir la presentació d’estes jornades. A la presentació va assistir l’alcalde de Sagunt, Quico Fernández; el regidor d'esports, Miguel Chover; els seleccionadors nacionals absoluts, Jordi Ribera, i Carlos Viver; els presidents de la RFEBM i FBMCV, Francisco Blázquez i Arturo Teixidor; i els presidents del CBm Port Sagunt i CBm Morvedre, Juan Bataller i Jesús Amores. També assistiren els entrenadors que han realitzat el curs.  
  
La programació de les Jornades de Tecnificació es dividia en dues categories, masculina i femenina, i les activitats consistien en xarrades i entrenaments. En certs moments, els grups s'ajuntaven quan les activitats ho requerien, formant conjunts mixtos, com en el cas dels entrenaments de porter. Les xarrades es van realitzar en una sala amb material adequat (projector, equip de so, pissarra), mentre que els entrenaments es feien en el pavelló OVNI, on es disposava de material (cons, pilotes, aigua) i fins i tot personal mèdic i de fisioteràpia. El curs va acabar el diumenge 24 de setembre a migdia.  
  
**Participants de tota la Comunitat Valenciana**  
  
La Jornada de Tecnificació, dirigida a 40 jugadors joves, ha comptat amb 20 xics i 20 xiques de clubs de tota la Comunitat Valenciana, des d'Alacant fins a Castelló. També han participat quatre jugadors locals que van ser seleccionats amb anterioritat: les jugadores María Marín i Elena Denisa, del Bm Morvedre, i David López i Javier Olivares, del Bm Fertiberia Port de Sagunt.

*   [](http://www.facebook.com/sharer.php?u=https://aytosagunto.es/va/actualitat/les-jornades-de-tecnificacio-de-la-real-federacio-espanyola-d-handbol-s-han-realitzat-este-cap-de-setmana/ "Facebook")
*   [](http://twitter.com/share?url=https://aytosagunto.es/va/actualitat/les-jornades-de-tecnificacio-de-la-real-federacio-espanyola-d-handbol-s-han-realitzat-este-cap-de-setmana/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-jornades-de-tecnificacio-de-la-real-federacio-espanyola-d-handbol-s-han-realitzat-este-cap-de-setmana/ "Linked In")
*   [](mailto:?body=https://aytosagunto.es/va/actualitat/les-jornades-de-tecnificacio-de-la-real-federacio-espanyola-d-handbol-s-han-realitzat-este-cap-de-setmana/)